Clubul Primăriei a angajat un fost general MAI cu pensie de 15.000 de lei Consilierul Cheșnoiu este unul dintre cei care au insistat ca CSM să dea în continuare 900.000 de euro pe an pentru secția de baschet a Stelei

marți, 7 noiembrie 2017, 6:56

173.400 de lei pe an ia Nicolae Cheșnoiu din pensia de fost chestor în Ministerul de Interne

48.000 de lei pe an câștigă Cheșnoiu de la CSM București, unde Gabi Szabo l-a angajat consilier

Venit din zona de protecție PD-L, chestorul Niculae Cheșnoiu s-a convertit cu succes la PSD.

Înainte de CSM, a fost de asemenea consilier la MTS, unde a fost premiat cu 15.000 de lei.

Banii i-a luat pentru contraperformanța României de la Rio, deși se angajase cu doar 7 luni înainte de Olimpiadă!

De Mirela Neag, Răzvan Luțac și Cătălin Tolontan

”Doamna director general, cu tot respectul, vă spun foarte clar că acest protocol cu Steaua și cu Atletic nu apără interesele Primăriei! De ce să-l prelungim?”, spune Narcis Cristea-Mic, directorul sportiv al CSM București.

La discuție sunt prezenți șapte oameni.

În curând, tot clubul află ce s-a discutat.

Din lateralul mesei de culoarea cireșului, intervine consilierul directorului general, care își ironizează interlocutorul, printr-un fitil: ”Să înțelegem, doamnă președinte Szabo, că dumneavoastră nu apărați interesele clubului nostru, al Primăriei?!”.

Acest al doilea bărbat, strălucitor ca scos din cutie, se numește Niculae Cheșnoiu.

”Cheșnoiu e un Isărescu al Ministerului de Interne”

Fost director financiar al MAI, Cheșnoiu s-a înșurubat de trei ani în sportul românesc.

”Cheșnoiu e un Isărescu al Ministerului de Interne”, îl elogiază Elisabeta Lipă, cea care a deschis cariera sportivă a chestorului pe linia Dinamo – MTS – CSM.

Dar foștii colegi din MAI, ajunși martori în instanță într-un dosar de angajări ilegale, au o perspectivă complet diferită despre competențele și integritatea chestorului.

”Ne dădea bilețele cu cine trebuie angajat”

În 2012, în ședința publică de la tribunal, Cheșnoiu a fost prezentat drept unul dintre cei care ”ne dădea pe bilețele numele pe care trebuia să le angajăm”, după cum a consemnat reporterul ziarului ”Adevărul”.

Faptele se petrecuseră în anul 2010, când Nicolae Cheșnoiu nu mai era director financiar, însă se reorientase drept consilier de încredere al ministrul PD-L Traian Igaș.

Astăzi, Cheșnoiu este tot consilier, dar al membrului PSD Gabi Szabo, numită de primarul Firea șefă la CSM București.

CSM este clubul cu cel mai mare buget din sportul românesc.

Atât de mare încât dă și la alții.

Banii curg de la Primărie către CSM Steaua

CSM are sediul pe Calea Victoriei 126, aproape de colțul care răspunde în Piața Amzei, exact în clădirea cu Teatrul Act.

În biroul Gabrielei Szabo de la etajul 2, directorul sportiv Cristea-Mic pierde lupta în fața lui Cheșnoiu.

Cei prezenți se foiesc pe scaunele capitonate cu piele albă.

Cristea-Mic își zdruncină și mai mult colaborarea cu șefa sa, ”alchimia contează!”, chiar după expresia favorită a Gabrielei Szabo.

Le e clar tuturor că sunt vremuri în care ”alchimia” lui Szabo cu Cheșnoiu merge ca unsă.

Astfel încât CSM semnează Protocolul prin care se continuă transferul până la totalul de 5,1 milioane de euro de la clubul Primăriei către secția de baschet Steaua.

De fapt, banii sunt gestionați de către asociația privată Atletic, a fostului baschetbalist Virgil Stănescu, cel care a apărut alături de Victor Ponta la discuții despre acest parteneriat, conform mai multor surse din Primărie.

Cheșnoiu a fost premiat și pentru Olimpiada de la Rio!

Filiera politică construiește apeductele pe care curg banii.

La final însă, totul se regăsește în avantaje personale și imediate. Metodic, oamenii aceștia vânează banii publici.

Că e vorba de pensii imense, de convenții civile sau de sume care ajung la entitățile lor private, cum e cazul triadei CSM – Steaua – Atletic, sumele din buget sunt miza.

Cazul Cheșnoiu este uluitor și transpartinic. Chestor pe placul PD-L, apoi susținut de oameni din PSD, Nicolae Cheșnoiu face surf pe creste de bani, bani publici. Fiecare sumă o susținem cu documente.

6.000 de euro pe lună cumulează Cheșnoiu din pensie plus celelalte job-uri

El încasează 15.000 de lei din pensia de la Ministerul de Interne.

Primăria Gabrielei Firea îi mai dă încă 4.000 de lei pe lună, conform draftului de contract intrat în posesia Gazetei Sporturilor.

În plus, fostul chestor încasează încă 6.000 de lei pe lună în calitate de cenzor la filiala din România a Asociației Internaționale a Polițiștilor.

La MTS, câștiga 5.000 de lei, dar omul a fost premiat și pentru ”performanțele” de la RIO, cele mai slabe ale sportului nostru din ultimii 60 de ani!

Deși sosise în MTS cu numai 7 luni înaintea Jocurilor Olimpice, Nicolae Cheșnoiu a luat 15.000 de lei.

15.000 de lei, taman cât o pensie. A 13-a pensie.

Citește și:

Aranjament pesedist al Primăriei cu banii bucureștenilor: Oprescu + Firea = 4,7 mil. euro pentru echipa de baschet Steaua